ครั้งนี้มาไกลถึงบางขุนเทียนกันเลยทีเดียวค่า ขับรถมาไกลเพื่อของกินนน มาทานอาหารซีฟู้ดกันค่ะ ไม่ได้กินตั้งนานแหนะ ขับมาหิวๆเห็นร้านนี้พอดี สะดุดตากับโลโก้ปูตัวใหญ่ๆ เมื่อก่อนดังมากๆค่ะ เคยทานอยู่หลายครั้ง แต่ไม่ได้ทานมานานมากแล้วค่ะ จะมาลองชิมกัน

ร้านนี้ใหญ่มากๆค่ะ สามารถรองรับลูกค้าได้เยอะมากเลยทีเดียว สำหรับบรรยากาศก็ร่มเย็น อากาศปลอดโปร่งถ่ายเทดีค่ะ แต่สำหรับการตกแต่งของร้านก็ไม่ได้สวยงาม อาจดูเก่าๆโทรมๆไปบ้าง หากใครมาร้านนี้ ขอแนะนำให้นั่งติดน้ำนะคะ บรรยากาศดีกว่าเยอะ

สำหรับอาหารที่สั่งมาวันนี้ก็จะมีทั้งหมด 5 อย่างค่ะ เริ่มต้นด้วยอาหารแนะนำของร้าน นั่นก็คือ ปลากระพงทอดราดน้ำปลาค่ะ เมนูนี้ทำเร็วมากค่ะ สั่งไปประมาณ 5นาทีก็มาเลย ทันใจมากค่ะ เมนูนี้ขอชมเลยค่ะ ทอดได้กรอบนอกนุ่มในมากๆ น้ำปลาก็รสชาติกำลังดี แต่ตัวปลาแอบเล็กไปนิดนึงค่ะ
ต่อมาก็มีผัดผักกระเฉดไฟแดงค่ะ จานนี้ก็รสชาติดี ผัดได้หอมและอร่อยค่ะ
จานถัดมาคือหอยจ้อปูค่ะ หน้าตาดูน่าทาน แต่รสชาติเฉยๆค่ะ เพราะเนื้อข้างในเละไปและเนื้อปูก็น้อยด้วย ผิดหวังค่ะ
กับข้าวจานต่อมาก็คือกุ้งแม่น้ำทอดกระเทียมค่ะ จานนี้ก็แอบผิดหวังอีกแล้ว เพราะกุ้งตัวเล็กมากๆ พอแกะออกมา กุ้งเหลือตัวนี้ดเดียวเองค่ะ ส่วนรสชาติก็เฉยๆมากค่ะ
และที่ไม่ชอบที่สุดก็คือ ข้าวผัดปูค่ะ หน้าตาก็ไม่สวยแล้วขาดสีสัน แถมข้าวก็แฉะเกินไป ไม่มีกลิ่มหอม แทบไม่มีเนื้อปูมาด้วยเลย ขอผ่านเลยค่ะจานนี้ ควรปรับปรุงจริงๆ

เอาเป็นว่าไม่ประทับใจร้านนี้เลยค่ะ คุณภาพตกลงเยอะมากๆ อย่างแรกคืออาหารที่พ่อครัวไม่ใส่ใจในคุณภาพ มีหลายจานที่ไม่ประทับใจเลยค่ะ อย่างที่สองคือบริการของพนักงาน ตอนไปถึงก็เห็นพนักงานกำลังเช็ดโต๊ะค่ะ เช็ดแบบขอไปที เลยบอกว่าช่วยเช็ดให้ใหม่หน่อย ก็เช็ดๆไปแบบไม่พอใจค่ะ แล้วพอเอาทิชชู่มาเช็ดเอง โอ้โห โต๊ะดำมากๆนี่เช็ดแล้วหรอคะ ไม่กล้าวางแขนเลย กลัวเสื้อดำค่ะ และอีกตอนคือ ปลากระพงทอดน้ำปลามาแล้วค่ะ มินนี่ก็มองเห็นตรงข้างหน้าว่าทำไมปลาเค้่ามีน้ำจิ้มมะม่วงด้วย แต่โต๊ะเราไม่เอามาเลย รออยู่ตั้งนานเลยถามพนักงานค่ะ พนักงานถึงจะไปเอามาให้ 
ยังไม่พอ ในร้านแมลงวันเยอะมากค่ะ ทานข้าวไปปัดไป เผลอไม่ได้เลย เลยบอกพนักงานว่าแมลงวันเยอะมาก พนักงานตอบว่า "ก็มีทุกโต๊ะ" แล้วก็ไม่ได้ใส่ใจอะไรค่ะ มินนี่ทนไม่ไหวเลยบอกว่าช่วยเอาไม้ดักแมลงวันมาที พนักงานถึงจะไปหยิบมาให้ ขาดความใส่ใจจริงๆค่ะ ปัญหานี้ควรแก้ไขด้วยนะคะ

มินนี่ว่าบนถนนเส้นนี้ ก็มีร้านอื่นๆอีกเยอะแยะ สำหรับร้านนี้ขอครั้งเดียวพอค่ะ ก็อยากให้รีวิวของมินนี่ได้เป็นไกด์ไลน์ให้เพื่อนๆพี่ๆนะคะ